AlexejDobrolubov/national_council_slovak_2010 huggingface dataset:
55. schôdza NR SR - 10.deň - B. popoludní
Dátum: 2022-02-17
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

112. Pán predseda, ďakujem vám, že ste mi vrátili slovo a že ste si uvedomili, že ste konali protiprávne. Keby ste mi slovo nevrátili, bol by som sa prihlásil do tretieho čítania a reagoval na legislatívno-technické pripomienky. Takže dobre, že ste to urobil, lebo by to trvalo dlhšie, takto to bude trvať len minútu. Pani poslankyňa... Kollár, Boris, predseda NR SR Ďakujem za úvod. Dajte ešte raz dve minúty, aby mohol vyčerpať celé dve minúty, dobre? Ďakujem pekne. Podmanický, Ján, poslanec NR SR Toľko ani nebudem hovoriť. Ja som len chcel poprosiť pani poslankyňu, ktorá čítala pozmeňujúci návrh, voči ktorému obsahovo nemám nič, ale toto nie je normálne, aby sa takýmto spôsobom na poslednú chvíľu vkuse pomaly každý druhý zákon otváral a dopĺňal. Veď si už uvedomte, že takto vychádzate na posmech, len to svedčí o žalostnom stave, v akom vládna koalícia funguje! Pani poslankyňa, nabudúce odmietnite takýto pozmeňujúci návrh a aj vy tlačte predsedu parlamentu, aby sa tu dodržiaval nejaký základný, elementárny legislatívny proces. Takže to chcem povedať, keď robíte zákony, nerobte ich na poslednú chvíľu, neotvárajte zákony v hlasovaní, ale radšej ich podajte na nasledujúcu schôdzu a riadne pripravené, nech to má štandardný proces. Ďakujem veľmi pekne, pán predseda, za ústretovosť.
55. schôdza NR SR - 10.deň - B. popoludní
Dátum: 2022-02-17
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

106. Ďakujem za slovo. Pán predseda, teda, pani poslankyňa, ja vás ľutujem, že vás si vybrali ako obeť, ktorá tu musela prečítať tento pozmeňujúci návrh, ale prosím vás pekne, pani poslankyňa aj všetci ostatní kolegovia na čele s pánom predsedom parlamentu, prestaňte takýmto spôsobom sústavne zneužívať hlasovanie a ministerské otváranie druhého čítania. O jedenástej... (Prerušenie vystúpenia predsedajúcim.) Kollár, Boris, predseda NR SR Pán poslanec, máte hovoriť k veci, nie, nemáte nás čo poučovať, ako máme viesť schôdzu. Buďte taký láskavý, buď budete hovoriť k tomu, alebo vám zoberem slovo. (Povedané súbežne s rečníkom.) Podmanický, Ján, poslanec NR SR Hovorím, hovorím. Pán predseda, neskáčte mi, prosím vás, pán predseda, neskáčte mi do reči, ja reagujem... (Hovorené súbežne s predsedajúcim. Prerušenie vystúpenia predsedajúcim.) Kollár, Boris, predseda NR SR Prosím, zoberte pánovi poslancovi slovo. (Výkriky z pléna.) Koniec. (Výkriky z pléna.) S ďalšou faktickou poznámkou vystúpi pán poslanec Beluský. (Výkriky z pléna.) Naučíte sa chovať. (Výkriky z pléna.) Pán poslanec Beluský, máte slovo. (Reakcie z pléna.) Ale nešiel k veci. (Reakcie z pléna.) Nie, nehanbím. Pani poslankyňa Bittó Cigániková!
51. schôdza NR SR - 10.deň - B. popoludní
Dátum: 2021-12-08
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

118. Ďakujem za slovo. Pán poslanec, s niektorými vašimi výrokmi možno súhlasiť, ale na rozdiel od vás si nemyslím, že očkovanie, prípadne premorenie, ale teraz chcem hovoriť hlavne o očkovaní ako o aktívnom opatrení, je jediné riešenie, ktoré nám môže pomôcť s pandémiou. Ja som hlboko presvedčený aj po rozhovoroch s mnohými riaditeľmi nemocníc, ktoré, ktorí zápasia s COVID-om, s mnohými lekármi a zdravotníkmi, ktorí pracujú na covidových oddeleniach, že v Slovenskej republike sme hlboko, hlboko, hlboko zanedbali primárnu zdravotnú starostlivosť. Spomeňme si, čo sa odporúčalo ľuďom na začiatku pandémie. Zostaňte doma, s lekárom sa spojte telefonicky. Tak sa nám stalo, že do nemocníc nám prichádzajú ľudia už vo veľmi ťažkých stavoch, kedy tie nemocnice nevedeli tým ľuďom pomôcť. Ja som presvedčený, že aspoň časť tej energie, ktorú dávame do očkovania, by sme mali dať aj do preventívy a do zabezpečenia tej prvotnej liečby pacientov. Ja som na túto otázku interpeloval ministra zdravotníctva a oni až 25. novembra, teda pred týždňom, vydali štandardizovaný postup pre ambulantných lekárov, ako majú postupovať. Dotazoval som sa aj na počet liekov, ktoré máme k dispozícii. Tých liekov máme v zásobách len na pár týždňov, prípadne na pár dní. Tie lieky sa poskytujú nemocniciam, hoci by sa mali poskytovať ambulantnej sfére, pretože všetci, ktorí s tým robia, vám povedia, že keď sa tie lieky dajú neskoro, už sú zbytočné. A dávajú sa až v nemocniciach. Jednoducho tu chýba dostatok liekov pre ambulantných lekárov, aby aspoň čiastočne riešili tú zložitú situáciu. Nehovorím, že to je jediné riešenie, ale tu musí byť komplex opatrení, nielen očkovanie od rána do večera, ale aj iné opatrenia.
48. schôdza NR SR - 14.deň - A. dopoludnia
Dátum: 2021-11-11
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

68. Ďakujem za slovo. Vážený pán poslanec, súhlasím s vami, že tento zákon má za cieľ donútiť ľudí, ktorí nie sú zaočkovaní, aby sa dali zaočkovať, a táto vláda sa rozhodla ísť jednoducho cieľovou cestou. V podstate všetko presadzujú silovou cestou. Len ja si myslím, že tým dosahujú presný opak. Ja som presvedčený, že tak ako sa im to nepodarilo pri lotérii, tak sa im to nepodarí ani pri tomto zákone. Výsledok bude skôr ďalšie vzrastanie napätia, ďalšie konflikty, ďalšie organizované skupiny, ktoré budú narúšať nejaký pokojný spôsob života. Takéto zákony, jednoducho to sú cestou do pekla, to sú cestou do pekla, a ak si myslíte, že silovo presadíte očkovanie, tak to sa jednoducho mýlite. Očkovanie môžete presadiť jedine normálnou diskusiou s priznaním plusov aj mínusov, ale takouto cestou isto nie. Každopádne treba položiť aj niekoľko praktických otázok, lebo však koalícia si to schváli. Ja sa chcem spýtať, kto bude platiť náklady školám, úradom, materským školám a všetkým inštitúciám, ktoré sú napojené na verejný rozpočet a budú musieť zabezpečovať testovanie. Kto to bude platiť? To je prvá otázka. Druhá otázka, ktorú sa musíme pýtať, pán poslanec, ministra, je, či by nebolo možno, či by nestálo za úvahu vrátiť sa k možnostiam, aby obce tak ako pred rokom si mohli zriaďovať testovacie miesta, a aspoň takýmto spôsobom uľahčiť tým ľuďom, ktorí sú touto vládou donútení sa testovať.
48. schôdza NR SR - 12.deň - B. popoludní
Dátum: 2021-11-09
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

173. Ďakujem za slovo. Ja som nereagoval na matériu toho, čo ste hovorili, lebo naozaj zákon o rokovacom poriadku hovorí to, čo ste povedali, ja som reagoval na spôsob, ktorým ste sa s pani Záborskou rozprávali. Rozprávali ste sa s ňou naozaj úplne nevhodne a ja som, pán poslanec, rád, že tón bol úplne nevhodný aj neverbálna komunikácia bola úplne nevhodná, že ste sa ospravedlnili. Ja vám za to ďakujem, bolo to správne rozhodnutie. Len nechápem potom vášmu dovetku, že za čo sa vám mám ospravedlniť ja? Za to že som vás vyzval, aby ste sa ospravedlnili a vy ste sa ospravedlnil, za to sa vám mám ja teraz ospravedlniť? Tak ak chcete, aby som sa vám ospravedlnil za to, že som vás vyzval, aby ste sa ospravedlnili a vy ste sa ospravedlnili, no tak sa vám ospravedlňujem. (Smiech v sále.)
48. schôdza NR SR - 12.deň - B. popoludní
Dátum: 2021-11-09
Poslanec: Podmanický, Ján (SMER - SD)
Druh vystúpenia: Vystúpenie s faktickou poznámkou

159. Pán podpredseda, ja chcem poďakovať za veľmi dobré vystúpenie, aj za konštruktívny návrh, aj za reakciu pána predsedu parlamentu, ktorý to, predpokladám, zajtra na grémiu vyrieši. Každopádne súhlasím s tebou, že vystúpenie pána spravodajcu bolo vrcholne neokrôchané a mal by sa ospravedlniť pani poslankyni Záborskej, lebo aj keď mám iný názor, aj keď nesúhlasím s predkladaným návrhom zákona, dá sa to povedať slušne a kultivovane, o to viac, že ide o ženu, ktorá tu požíva v parlamente všeobecnú úctu. Ja by som očakával práve od liberálov, ktorí sa tak radi zastávajú žien, ako sa napríklad pani poslankyňa Cigániková zastávala pani poslankyne Tabák, že práve oni tomu svojmu táboru povedia, aby prestali hejtovať pani poslankyňu Záborskú. Toto keby urobila pani Cigániková, tak ja si ju budem o to viac vážiť, keby to dokázala urobiť, lebo pani Záborská je dnes najviac hejtovaná žena na Slovensku. Tak vy, vážení, alebo, pán podpredseda, nadväzujem na tvoje slová, že toto by bolo slušné od liberálov, aby zastavili ten hejt proti pani poslankyni Záborskej, lebo môžeme mať rozličné názory, ale nemôžeme používať absolútne neférové, neslušné spôsoby. Ja by som sa veľmi čudoval, ak by tento zákon neprešiel po tom všetkom, ako sa na pani poslankyňu Záborskú útočilo, keby ešte zostala v tejto vládnej koalícii. Ja by som sa veľmi čudoval. To naozaj už potom nie je opodstatnenie, aby v nej zostávala. Ale však to už je na jej rozhodnutí a na rozhodnutí jej kolegov. Ale, vážení kolegovia, toto sa naozaj nerobí a, prosím vás, zastavte to. Vyzvite svojich fanúšikov, nech sa aj voči názorovým oponentom správajú slušne!
77. schôdza NR SR - 1.deň - A. dopoludnia
Dátum: 2022-11-15
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

40. Ďakujem za slovo, pán predsedajúci. Pán poslanec Saloň, vy ako predseda výboru na preskúmavanie činnosti SIS máte veľmi dobrý prehľad o bezpečnostnej situácii a sám veľmi dobre viete, že tento problém nelegálnej migrácie je problémom celej Európskej únie, ktorá fatálne zlyháva pri riešení tejto problematiky. Európska únia sa nepoučila od roku 2015, kedy bola tá veľká nelegálna migrácia, tá krízová vlna, kedy prešlo do Európy približne 1,5 mil. utečencov a nelegálnych migrantov. Vtedy mala agentúra Frontex, čo je Európska agentúra na kontrolu schengenského priestoru hraníc, pohraničná stráž, mala rozpočet okolo 140 mil. eur, od tej doby sa ich rozpočet nevýšil takmer na 600 mil., viac ako pol miliardy, zvýšil sa aj počet týchto zamestnancov a vidíme, že vonkajší priestor európskej hrane... hranice - najmä s Maďarskom a Srbskom - je stále deravý ako rešeto. To znamená, že jednotlivé členské štáty si teraz môžu týchto migrantov pohadzovať ako horúci zemiak, pokiaľ Európska únia nebude striktnejšia pri riešení a ochrane vonkajších hraníc, tak tento problémy my vo vnútrozemí neodstránime. Čo sa týka zabezpečenia slovensko-maďarskej hranice, vy sám veľmi dobre viete, že z technického a personálneho hľadiska by to bolo veľmi náročné. Nejde len o hraničné priechody. Keď na východnú hranicu potrebujeme, 90-kilometrový úsek, 800 policajtov ich stráži 24 hodín. Sú tam, je tam veľmi dobré technické zabezpečenie, čo sa týka perimetrické káble, je tam kamerový reťazec. S Maďarskom máme takmer 600-kilometrovú hranicu, teda 650 kilometrov. Potrebovali by sme tam 5 000 policajtov, ak by sme to chceli zabezpečiť 24 hodín. Nejde len o hraničné priechody, ale celú zelenú hranicu. To znamená a máme na Slovensku 20-tisíc policajtov. To znamená, išlo by o veľmi náročnú technickú a personálnu operáciu, ktorú by Slovensko nezvládlo, a pritom máme teraz nápor na slovensko-ukrajinskej hranici, keďže máme tu migračnú krízu kvôli vojne, to je ďalší problém.
72. schôdza NR SR - 5.deň - A. dopoludnia
Dátum: 2022-09-23
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

101. Ďakujem za slovo, pán predsedajúci. Boj proti nekalým praktikám a trestnej činnosti je v dnešnej spoločnosti veľmi dôležitý a tak ako ste povedala aj vo svojej úvodnej reči, že korupcia je ako znečistené ovzdušie, ktoré trápi celú spoločnosť. Ja som mal na vás pripravené dve otázky, ale dnes ste aj odpovedali na to, lebo málo ľudí zatiaľ váš úrad pozná. Ako ste aj vy hovorili, ste si urobili štatistiky, je to len necelých 7 % obyvateľstva. Som preto veľmi rád, že rozbiehate celonárodnú kampaň Nemlčať je zlato, aby vlastne tí ľudia našli tú odvahu v tých štátnych inštitúciách a vlastne prehovorili, keď dôjde o tých nekalých praktikách a trestnej činnosti. A ďalšia dôležitá vec čo je, ste hovorili, že ani v samotných štátnych inštitúciách, ktoré deklarujú, že vlastne presadzujú tie princípy, aby vlastne oznamovali zamestnanci tieto nekalé praktiky, tak vlastne fungujú tieto inštitúcie štátne len formálne. Ako ste uviedli, tam bolo nejakých 320 inštitúcií a len 21 vlastne odpovedali na tieto veci. Takže aj tam ste hovorili, že ste pripravili nejaký manuál, ktorý očakávate, že sa to vlastne rozhýbe. Takže za mňa ďakujem za vašu činnosť a som rád, že pracujete tak poctivo a svedomito. Ďakujem veľmi pekne.
65. schôdza NR SR - 14.deň - A. dopoludnia
Dátum: 2022-05-25
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

24. Ďakujem za slovo. Áno, pán poslanec, máte pravdu v tom, že doterajšie právo na opravu a právo na odpoveď vlastne mení právo na vyjadrenie. Je pravda, že nejaký kompromis je potrebný. Ale treba si uvedomiť, že máme tu aj skupinu politikov, ktorá sa určitým spôsobom snaží vplývať na médiá tým, aby písali podľa ich predstáv, a nie je možné, aby v dnešnej dobe politici diktovali médiám ako majú písať. Nemôžete nás dávať na úroveň bežných občanov, pretože ako politici musíme zniesť určitú väčšiu mieru kritiky. A tak isto politici nie sú bezbranné bábky úplne v rukách. Aj keď nie sme spokojní častokrát s tým ako píšu, ale treba si uvedomiť, že vy ako politik máte mnoho nástrojov na to, ako môžte reagovať. Môžte podávať príslušné tlačové správy tlačovým agentúram, máte k dispozícii vlastný mediálny dom ako strana, kde môžte reagovať, môžte reagovať na sociálnych sieťach. Ak nie ste spokojní s nejakými médiami, môžte podávať podnet na tlačovú radu, kde vlastne môžte prijímať tieto stanoviská. Môžte si robiť vlastnú tlačovú besedu, kde budete reagovať. Takže politici nie sú úplne nevinné bábky. Samozrejme, že dnes sú médiá v určitom smere radikálnejšie a kritickejšie voči politikom, ale zase nie je dobrá predstava, že teda všetky plátky budú uverejňovať na všetkých stranách a na webových portáloch stanoviská nespokojných politikov, ktorí by si chceli naplniť svoje predstavy, tak ako by mali médiá písať. To je tiež neprípustné. (Zaznievanie gongu.)
65. schôdza NR SR - 13.deň - B. popoludní
Dátum: 2022-05-24
Poslanec: Potocký, Milan (OĽANO)
Druh vystúpenia: Vystúpenie s faktickou poznámkou

121. Ďakujem za slovo. Pán poslanec Beluský, pomenoval si to veľmi jasne a otvorene, to, čo už viacerí poslanci v tomto pléne vidia niekoľko mesiacov. REPUBLIKA je naozaj lokajom SMER-u. Nikdy tu nevystupujú proti oligarchom, proti finančným skupinám, proti mafii, doslova Fico ich používa ako svoje štekajúce čivavy, ktoré tu vlastne vždycky idú proti tejto vláde a teraz sa pri návrhu tohto zákona, ktorý má pomôcť rodinám, nádherne demaskovali. Nie je to REPUBLIKA, ale je to replika, ktorá vlastne nepomáha ľuďom a sociálnemu štátu, ale ak tento návrh nepodporí, ide proti ľuďom.
40. schôdza NR SR - 3.deň - B. popoludní
Dátum: 2021-09-21
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

34. Ďakujem, pán predsedajúci. Pán MUDr. Urban, áno, vy ste to pomenovali veľmi jasne. Je nedostatok peňazí, nedostatok peňazí v zdravotníctve je chronický pre celú Európu, to nie je len problém Slovenska, to je naozaj problém všetkých krajín aj preto, že nové lieky a nové technológie idú vždy rýchlejšie ako zdroje, ktoré idú do systému. To je, to je úplne normálne. Aj v Amerike s tým majú problém, všade. A ide tam peňazí do zdravotníctva oveľa viac. Ale naozaj tou prioritou by sa malo okrem COVID-u venovať všetkému ostatnému, lebo potom sa nám stane to, že nám, pacientov liečime na COVID, ale pritom nám umierajú tie ďalšie a ďalšie stovky na iné ochorenia, ktoré kvôli obmedzeniam COVID-u nestíhame liečiť, a každé euro sa na to hodí a aj tieto peniaze. A keď si všimnete, keď niekto definuje nejaké problémy v segmente zdravotníctva, no HTA nespomenuli ani odborníci, ani pacientske organizácie. A, pán poslanec Baláž, keď vieme, čo ten inštitút HTA, má robiť, keď vieme, že to začnú robiť len ľudia, ktorí už teraz na ministerstve zdravotníctva robia, keď už vedia, čo vedia robiť lepšie okrem toho, ako to ministerstvo robí teraz, tak už na to naozaj netreba vytvárať zvláštnu inštitúciu. Treba ich dať na jedno poschodie, na jeden organizačný útvar, možno ich podporiť ešte finančne, nech si nejakých ľudí nájdu z terénu a nech sa do toho pustia. Keď majú problém, že v kategorizačnom procese niečo nie je v poriadku, nech to okamžite napravia, a zajtra to môže fungovať s takým istým benefitom, ako má priniesť nový úrad, ale bez toho, aby sa zvýšili nároky na finančný rozpočet. A nebudú sa ani musieť ísť hľadať extra zdroje na tento úrad v rámci štátneho rozpočtu, pretože akékoľvek extra zdroje pre akékoľvek ministerstvo bývajú vždy v štátnom rozpočte problém a môžu ísť tieto ušetrené prostriedky na liečbu a diagnostiku našich pacientov. Praktický a realistický návrh, len ho treba urobiť. Ďakujem pekne.
40. schôdza NR SR - 3.deň - A. dopoludnia
Dátum: 2021-09-21
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

71. Ďakujem pekne, pán predsedajúci. Pán poslanec Ledecký, možno by ste mali myslieť na to, aby nezabudol vôl, keď teľaťom bol. Však vy ste predsa boli starosta, ktorý využíval, keď hovoríte o nejakej... politickom rozhodovaní a priazni, ktorú plnými priehrštiami využíval predsa. Ste boli v klube SMER-u na VÚC-ke. Predseda vlády vtedajší vám bol strihať bazén. Dostávali ste peniaze z výjazdových rokovaní vlády, ktoré ste potom kritizovali. Však vy ste ten systém normálne cicali, keď je to pravda, to, čo vy hovoríte o politickom prideľovaní. Takže netvárte sa teraz, že ste spadli z neba. A keď hovoríte o regionálnom rozvoji, tak si prečítajte znova článok, ktorý ste poskytli, rozhovor, ktorý ste poskytli, keď ste odchádzali od... z ministerstva pani Remišovej, ako ste hovorili o regionálnom rozvoji, ako sa naňho kašle, ako sa nič nedarí. A pozrite si aj čísla, lebo ako starosta dlhoročný by ste mali tušiť, čo je primárne vytvorené pracovné miesto a je sekundárne vytvorené pracovné miesto. Tak si tie projekty prečítajte, ktoré boli robené, a vyjdite, vytiahnite päty aj z Hrhova a choďte sa do tých okresov aj reálne pozrieť, čo znamená, keď jedno primárne vytvorené miesto na seba nadväzuje iné pracovné miesto. A vy hovoríte niečo o oprave traktora? Však vy ste mali vedieť, čo znamená mať traktor pre obec a robiť zimnú údržbu a robiť práce, ktoré v dedine treba urobiť. Tak už asi by ste mali menej sedieť tu a viacej byť vo svojej dedine a pozerať na to. A keď hovoríme o číslach, pozrite si čísla a buďte taký hrdina a povedzte, koľko peňazí do regiónov išlo predtým a koľko peňazí išlo počas vášho pôsobenia na ministerstve napríklad a koľko peňazí išlo tohto roku do najmenej rozvinutých okresov. Tak hrdíte sa tým, že ste v roku 2015 boli vytvorení zákona alebo ste ho pripomienkovali. A teraz, keď, keď ste ho opustili, a to viete... (Prerušenie vystúpenia časomerom.)
35. schôdza NR SR - 2.deň - B. popoludní 2
Dátum: 2021-07-24
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

37. Ďakujem pekne, pán predsedajúci. Pán poslanec Janko Blcháč, možno aj tvojimi slovami odkážem pánovi poslancovi Kotlebovi, že my budeme proti tomuto návrhu jednoznačne. A to, že sme tu neboli na hlasovaní pri... po skrátenom legislatívnom konaní, bolo len preto, že sa udialo vtedy, keď sme mali tlačovú konferenciu veľmi náhle. Čiže my budeme jasne proti tomuto návrhu zákona a myslím si, že keď tu vládna koalícia a vláda vyzýva na to, aby sme spolupracovali v boji s COVID-om, koordinovali sa, tak nás nemá počas od začiatku svojho vládnutia v kuse ignorovať. Opozícia, je jedno, kto je opozíciou, je tu nonstop ignorovaná v akýchkoľvek návrhoch, nebýva prizývaná na žiadne rokovania, na žiadne diskusie. A potom si tu pripraví návrh zákona, ktorý spolarizovanú spoločnosť ešte viac rozdeľuje. Je to zlý návrh zákona a treba ho stiahnuť, pretože to, čo sa deje a čo spôsobuje, znova prispeje k tomu, že sa možno aj ľudia, ktorí sa zaočkovať chceli, aj kvôli tomuto návrhu zákona nikdy nezaočkujú. Je to zlý návrh zákona. Treba ho prerušiť alebo stiahnuť. Ďakujem.
34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

258. Ďakujem pekne, pán predseda. Ja žasnem, tak OBYČAJNÝM ĽUĎOM a akože nezávislým osobnostiam vadia názory ľudí - to je neuveriteľné. Vám vadia názory ľudí (reakcie z pléna), a to boli tie slušné, a tie názory, ktoré som čítal, boli výrazne slušnejšie ako vystúpenie vašeho lídra, ktorý tu kydá a klame. A vám to teraz vadí. OBYČAJNÝM ĽUĎOM vadia ľudia! Žiadne z tých vystúpení nebolo nijako mimoriadne osobné a nedosahovalo ani z diaľky neúroveň, neúroveň toho, citujem, „čuda-juda“, čo sa tu dnes obhajovalo. Pani primátorka, a vy ste prečo hlasovali proti tomu, aby samosprávy dostali aspoň nejaké peniaze, aby ste nemuseli tie dane zvyšovať? Prečo tu hlasujete ako hlasovací automat aj na návrhy, ktoré by zjavne pomohli vašim občanom? Vadí vám to, čo sa o ňom píše? Vadí vám to, že to, čo ho vynieslo na vrchol, že ho ľudia vyniesli na vrchol, tak ho teraz potopia? Lebo je to neschopný šašo a je to tragikomik, ktorý túto krajinu doniesol do záhuby. A teraz vám to všetkým... A vám vadia ankety? Však on chcel na základe ankiet určovať desať základných, či jedenásť, priorít vlády. Tak tam stačilo pár tisíc ľudí, ktorí vyslovili svoj názor, a my sme tu mali meniť zákony. A teraz, keď tí istí ľudia, lebo neboli to žiadni prívrženci žiadnych politických strán, vyslovia svoj názor, tak naraz ste z toho úplne hotoví. Pán Kremský, máte šťastie, že to hovoríte tu v Národnej rade, lebo už jeden človek to povedal vedľa a išlo naňho trestné, tak máte šťastie, buďte frajer, povedzte to vonku a potom sa stretneme na súde, že za takého hlúpe klamstvá. Ďakujem pekne.
34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

196. Ďakujem pekne, pán predsedajúci. Matúš, vynechal si jednu zásadnú časť v tom príhovore, a to, keď sa Igor Matovič sám o sebe vyjadroval, bolo to pred voľbami aj v jeho minulosti, že on je taký šašo. Šašo, ktorý tvrdil, že hovorí pravdu. Matúš, videli sme v priamom prenose na vlastné oči, čo sa stane, keď sa šašo stane v kráľovstve kráľom. Je to smutný príbeh nepodareného šaša, ktorý za rok aj niečo svojho pôsobenia dostal túto krajinu, z krajiny, ktorá najlepšie zvládala pandémiu, na najhoršie priečky. Šašo má ostať vždy len šašom. Šašo nesmie byť kráľom, lebo je tragédia pre každé kráľovstvo. Ďakujem.
34. schôdza NR SR - 2.deň - A. dopoludnia - B. popoludní 1
Dátum: 2021-06-30
Poslanec: Raši, Richard (SMER - SD)
Druh vystúpenia: Vystúpenie s faktickou poznámkou

144. Ďakujem pekne, pán predsedajúci. Vážená pani poslankyňa, vy ste povedali, a naozaj to je pravda, že po katastrofe sa treba spojiť a spoločne bojovať, aby neprišla. My sme tu preto, Igor Matovič je katastrofa Slovenskej republiky, bola katastrofa, že sa dostal na čelo vlády, zaviedol chaos, nekompetentnosť, nepredvídateľnosť rozhodnutí. Aj kvôli jeho namanažovaniu koronakrízy máme tu nedozierne ekonomické škody, máme tu krachujúcich podnikateľov, máme tu obrovské množstvo mŕtvych, aj keď nie za všetkých 12-tisíc môže on, pretože on sám povedal, že minimálne za 4- až 5-tisíc môže Richard Sulík. Áno, teraz sa musíme spojiť a musíme urobiť všetko pre to, aby sa katastrofa menom Igor Matovič už nikdy nevrátila. Nikdy. Nenájdete skoro nikoho na Slovensku, ktorý by čo i len mal trochu úcty k tomu, čo urobil, čelí bezprecedentnej nedôvere. Takýto človek nemôže byť druhý najdôležitejší vo vláde a on je v tej vláde prvý najdôležitejší, lebo ešte aj riadi chudáka Hegera. Táto schôdza je o tom, aby sa katastrofa menom Igor Matovič už nikdy na Slovensko nevrátila.